《爱石为达官索去诗以送之》
清代·成鹫

昔有拂袖人，遗我袖中石。盈袖琥珀光，出袖鹅黄色。

浣手方拜嘉，肃客虚前席。馀生久索居，介友来三益。

静贮称幽閒，谛观永无射。尘根渐以空，面目差可识。

鬼斧斲嶙峋，蜂房攒薄蚀。嵚岑嵌太虚，磊砢削绝壁。

月落天根净，水清云脚直。点缀石蒲清，掩映山烟碧。

愿从生公游，顽心契禅寂。愿上米家船，奇形慊坚癖。

不愿随女娲，补天效神力。不愿逢五丁，凿山启蚕僰。

不愿宋人愚，燕石徒衒饰。不愿卞生痴，怀宝自贻戚。

相期携手归，劳生谢形役。胡然中道捐，飙风来自北。

家无担石储，门有车马客。儿童少所见，惊趋迎棨戟。

鸡犬少所见，飞走遵蓬棘。枯禅正下床，自蹑双蜡屐。

左手结绳枢，右手招良觌。珍重谷城公，韬光倚檐隙。

焉知排闼人，乃是朝天客。入门周四顾，注目中唐甓。

问客何所来，问客何所索。客言来所来，客言索所索。

私赏顽石顽，请以金钱易。野人不识钱，惟知畏三尺。

仓皇违古欢，缱绻不能释。良晤难久淹，前期宁再得。

陈迹当乖分，神交讵悬隔。君心如我心，与运随转侧。

磨涅防磷缁，永言保坚白。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。